《庚寅秋沅儿下第书寄》
清代·庄德芬

去年手中线，为汝缝征衣。江南四千里，孤帆如鸟飞。

悠悠寡母心，清梦常怀归。怀归兰陵道，春风复秋草。

不辞啮指迟，惟期立身早。裁书附雁鸿，言与药石同。

六翮苟不齐，何以凌长风。今年棘闱战，沦落丰城剑。

空有气如虹，悬知泪如霰。归来季子颜，羞见山妻面。

人事在苦学，天心惟与善。场圃且勿视，良图在三献。

作者简介：庄德芬，字端人，吴县人。河南提学道朝生女孙，州同定嘉女，武进董㒔室，乾隆己酉进士、浔州知府思駉母。有《晚翠轩遗稿》。